Bahramov și-a început cariera în fotbal ca jucător al echipei Spartak, după care s-a transferat la Neftci Baku în 1943, dar o accidentare gravă la picior l-a împiedicat să-și continue cariera de fotbalist și s-a reprofilat, devenind arbitru. El a fost ales pe lista FIFA în 1964. La Campionatul Mondial din 1966 a fost arbitru de tușă în meciul de deschidere și în finală, fiind arbitru principal în a doua rundă de meciuri din Grupa B. La Campionatul Mondial din 1970 a oficiat la trei meciuri, printre care și semifinala competiției. În 1972, el a arbitrat prima manșă a finalei Cupei UEFA disputată între cluburile engleze Wolverhampton Wanderers și Tottenham Hotspur. După ce s-a retras din activitatea de arbitru în 1975, a lucrat ca secretar general al Federației de Fotbal din Azerbaidjan.